钦定古今图书集成/明伦汇编/官常典/第528卷 > 阿塔海
## 钦定古今图书集成/明伦汇编/官常典/第528卷 > 阿塔海

按《元史》本传：“阿塔海，逊都思人。祖塔海拔都儿，骁勇
善战，尝从太祖同饮黑河水，以功为千户。父卜花，袭
职卒。阿塔海魁伟有大度，才略过人。既袭千户，从大
帅兀良合歹征云南，身先行阵。师还，事世祖于潜邸。
至元九年，命驰驿督诸军攻襄阳。襄阳下，第功，授镇
国上将军，淮西行枢密院副使。筑正阳东西城。五月”，
霖雨，宋将夏贵乘淮水溢，来争正阳，阿塔海率众御
之，贵走，追至安丰城下而还。拜中书右丞、行枢密院
事，渡江，与丞相伯颜军合，克池州。十二月，师次建康，
宋镇江摄守石祖忠遣使乞降。扬州守将李庭芝闻
之，遣兵突围出击，阿塔海率师救之，宋兵望风退走。
时真、泰诸城尚为宋守，镇江地扼襟喉，城壁不固。阿
塔海乃立木栅以保障居民，又分兵屯瓜洲，以绝扬
州之援。宋将张世杰、孙虎臣帅舟师陈于江中焦山
下，其势甚张。阿塔海与平章阿术登南岸，督诸军大
破之。宋殿帅张彦与平江都统刘师勇袭吕城，遣万
户怀都击之，斩彦。十月，并行枢密院于行中书省，仍
以阿塔海为右丞，克常州，降平江嘉兴。十二年正月会兵临安，宋降，以其幼主母后入觐，诏复趋瓜洲，与
阿术议淮南事宜。淮南平，详见《伯颜阿术传》。十四年，
授荣禄大夫、平章政事，行中书省事。十五年二月，召
赴阙，拜光禄大夫、行中书省左丞相，移治临安。二十
年，迁征东行省丞相。征日本，遇风舟坏，丧师十七八。
二十二年，行同知沿江枢密院事。二十三年，行江西
中书省事，入朝。二十四年，扈从征乃颜，师还，奉朝请，
居京师。二十六年十二月卒，年五十六。赠推忠翊运
宣力功臣、开府仪同三司、太师、上柱国，追封顺昌郡
王，谥武敏。子阿里麻。